
Ohje ilmoittajalle
ilmoitus Väkivaltatilanteesta

Tämän ilmoituslomakkeen avulla opetus- ja kasvatusalan työympäristöissä toimiva henkilöstö ilmoittaa työssään kohtaamiaan väkivaltatilanteita. Työturvallisuuslaki (738/2002 19 §) velvoittaa työntekijöitä ja esimiehiä ilmoittamaan päiväkodeissa, kouluissa tai oppilaitoksissa havaitsemistaan vioista ja puutteellisuuksista, jotka voivat aiheuttaa haittaa tai vaaraa opetusalan työntekijöiden tai esimiesten turvallisuudelle tai terveydelle. Ilmoittaa tulee myös, jos oppilaan tai opiskelijan työhön tai työharjoitteluun koulutuksen yhteydessä aiheutuu haittaa tai vaaraa. Työnantajan velvollisuutena on kertoa ilmoituksen tehneelle työntekijälle ja työsuojeluvaltuutetulle, mihin toimenpiteisiin ilmoituksen myötä on ryhdytty tai ryhdytään. Ilmoitusten avulla saatua tietoa hyödynnetään organisaatiossanne opetus- tai kasvatustyön suunnittelussa ja ennaltaehkäisevissä turvallisuustoimissa, kuten työsuojelun toimintaohjelmassa, oppilas- ja opiskelijahuollossa ja työ- ja oppimisympäristön vaarojen arvioinnissa. (Työturvallisuuslaki 738/2002 8, 9, 10 ja 19 §).

· Hae apua ja tukea kohtaamasi tilanteen käsittelemiseksi, mikäli tarvitset sitä. Esimiehesi tai työsuojelu tietää mistä apua on saatavilla.
· Ilmoita lomakkeella työssä kohtaamasi väkivaltatilanne.
· Toimita ilmoitus esimiehellesi.
· Käsittele asia esimiehesi ja tarvittaessa muiden tahojen kanssa.
· Sovi esimiehesi kanssa tarvittavista toimenpiteistä tilanteen ratkaisemiseksi. Pohtikaa myös miten vastaavat tilanteet voisi jatkossa ennaltaehkäistä.

Ilmoituslomakkeella:
- ilmoitetaan väkivallasta tai sen uhasta, joka kohdistuu opetus- ja kasvatusalan työympäristössä työskentelevään työntekijään, esimieheen tai lapseen / oppilaaseen/ opiskelijaan. Lomakkeella voidaan ilmoittaa yhden tekijän aiheuttamat toistuvat väkivaltatilanteet esim. viikon ajalta.
- kerätään organisaatiossanne tietoa kasvatus-, opetus- ja työympäristön väkivaltatilanteista, jotta väkivaltaa ja turvallisuutta haittaavia tekijöitä voidaan ennaltaehkäistä ja turvallisuutta edistää.

Lomakkeessa käytetyt käsitteet:
Väkivaltatilanne 
· Mikä tahansa hyökkäävä käyttäytymistilanne, jossa toisella ihmisellä on tarkoitus vahingoittaa toista ihmistä. Myös netissä tapahtuvat tilanteet kuuluvat näihin.

Lomakkeita on kolme: varhaiskasvatukseen ja päiväkoteihin, peruskouluihin ja muihin oppilaitoksiin kuhunkin omansa. Valitsethan oikean lomakkeen. 

HUOMIOI esi-, perus-, lukio- ja ammatillisessa koulutuksessa:
Jos väkivaltatilanteen aiheuttaja on oppilas/ opiskelija ja opettaja/ rehtori arvioivat, että hän tarvitsee psykologin tai kuraattorin apua, on heillä velvollisuus olla yhteydessä psykologiin/ kuraattoriin ja antaa heille tiedossaan olevat oppilaan/ opiskelijan tuen tarpeen arvioimiseksi tarvittavat tiedot salassapitosäännösten estämättä. Yhteydenotto tehdään yhdessä oppilaan/opiskelijan kanssa, mutta mikäli tämä ei ole mahdollista, opettaja/ rehtori voi tehdä yhteydenoton yksinkin. Yhteydenotosta ilmoitetaan aina huoltajalle. Ammatillisissa oppilaitoksissa voidaan salassapitosäännösten estämättä lisäksi antaa opiskelijan terveyttä tai toimintakykyä koskevia tietoja opiskeluterveydenhuollosta vastaaville henkilöille opiskelijan terveyden ja turvallisuuden varmistamiseksi ja tarvittaviin tukitoimiin ohjaamista varten.

Toimita lomake omalle esimiehellesi ja organisaatiosi työsuojeluun.
Työterveyslaitos
Lemminkäisenkatu 14–18 B, 20520 Turku, puh. 030 4741, faksi 030 474 7556, Y-tunnus 0220266-9, www.ttl.fi

